《题清溪神女坐》
宋代·吕殊

生居万山中，二年依泽国。
偶於坐曹暇，聊欲访禅默。
再拜神女坐，劈山定何术。
上有琳宫岩，作论期破惑。
只今澄潭中，异影眩莫执。
泉源入幽窈，蛾眉如可及。
吾闻大地下，出没水中日。
胡为二魶鱼，欲归犹未得。
变化乘云雷，那能系不食。
山深风竅号，天寒日车急。
寄语龙宫君，安稳藏故穴。
近来托怪多，勿遣容易测。

作者简介：吕殊，字愚牧，号敏斋，永康（今属浙江）人。宁宗嘉定元年（一二○八）进士。历江陵府、温州教授（《敬乡录》卷一○、《敏斋稿》卷末胡宗楙跋）。有《敏斋稿》，收入《续金华丛书》。今录诗三首。